Segur vol dir exempt de tot perill o risc.
La cura i la protecció de les persones, de les col·leccions i dels edificis és una tasca cabdal sobre la qual s'assenten la resta de funcions bàsiques dels museus.
Si bé és difícil assolir la seguretat als museus en la seva totalitat, s'ha de vetllar per aplicar mesures preventives que la garanteixin al màxim possible en tots els nivells.
L'any 2019 el Departament de Cultura va posar en marxa el Programa de Seguretat als Museus de Catalunya amb l'objectiu de millorar la seguretat dels museus catalans, d'acord amb els requisits sobre protecció establerts en el Decret 35/1992, de 10 de febrer, de desplegament parcial de la Llei 17/1990, de museus.
El Programa s'ofereix com un servei d'ajuda i d'orientació per revisar les mesures i els dispositius de seguretat i aplicar-hi millores.
Consisteix fonamentalment en la visita presencial al museu per part d'un equip d'experts, en la qual es recull la informació necessària per elaborar un informe amb un seguit de recomanacions en matèria de seguretat.
Està previst que el programa es realitzi en dues fases.
La primera (anys 2020-2021) se centra en la seguretat de les persones i dels edificis.
La segona es focalitzarà en la protecció de les col·leccions patrimonials dels museus.
La implementació del programa es fa en coordinació amb les diferents xarxes territorials de museus de Girona, de les Terres de Lleida i Aran, i de Tarragona i de les Terres de l'Ebre, i compta amb l'assessorament tècnic del senyor Joan Josep Pintado, cap de seguretat del MNAC.
En les demarcacions de Barcelona i de la Catalunya Central el programa està liderat per l' Oficina de Patrimoni Cultural de la Diputació de Barcelona amb el suport del Gabinet de Prevenció i Seguretat i de l' Oficina d'Activitats de la Gerència de Serveis d'Habitatge, Urbanisme i Activitats, de la mateixa Diputació.
Tots els museus han de tenir un pla de seguretat.
La llei marca quins són els mecanismes i les mesures de seguretat mínims amb els quals s'ha de comptar, si bé el Pla s'ha d'adaptar a les singularitats pròpies de cada museu.
Els objectius bàsics d'un pla de seguretat són:
Quan es fa referència a la seguretat dels museus, s'han de tenir en compte el següents riscos en especial:
En qualsevol d'aquests casos s'ha de fer en primer lloc una anàlisi de riscos i, en funció dels resultats, decidir quins mitjans humans, tècnics i organitzatius cal implantar.
És important que aquests mitjans estiguin ben equilibrats, ja que, en certa mesura, es pot considerar que la seguretat de l'equipament serà igual a la del mitjà més deficient que es tingui.
També cal tenir present que la seguretat d'un museu ha d'estar dissenyada per a les vint-i-quatre hores de tots els dies de l'any.
És necessari designar un encarregat de la seguretat i que tot el personal conegui el Pla de seguretat.
D'acord amb el Decret 35/1992, de 10 de febrer, de desplegament parcial de la Llei de Museus:
Els museus, com a centres dipositaris d'un patrimoni comú, han de garantir la protecció i la restauració dels seus fons i, com a espais per a la participació cultural, han de facilitar l'accés públic i garantir la seguretat dels usuaris.
Tots els museus han de tenir, com a mínim, una persona encarregada del control i l'organització de les mesures de seguretat i de conservació, i un nombre de vigilants que no ha de ser mai inferior a dos durant les hores en què el museu es trobi obert al públic.
Les persones encarregades de la protecció en els museus han de rebre una formació periòdica i específica.
Cada museu ha de disposar d'una normativa pròpia de seguretat, on s'especifiquin les responsabilitats i les funcions de tot el personal i les actuacions que calgui emprendre en casos d'emergència.
Tot el personal del museu ha de conèixer aquesta normativa.
Els museus han de disposar dels elements físics, mecànics o electrònics adequats per garantir a totes les zones del museu: la prevenció, la protecció física i la vigilància.
En relació a la seguretat de les persones, cal avaluar la protecció de tothom que transita pel museu: visitants, treballadors fixes i eventuals, tècnics externs (transportistes, muntadors, missatgers, etc.), així com totes les situacions de perill que puguin ocasionar accidents laborals o del públic visitant.
Aquesta informació s'ha de recollir per preparar el Pla d'Autoprotecció o Emergència, document base en què s'han de desenvolupar les actuacions i els procediments a seguir per fer front a les situacions d'emergència que es produeixin dins el museu, així com les persones responsables.
Entre les dades imprescindibles s'ha d'adjuntar un directori amb els serveis exteriors d'urgència: bombers, mossos d'Esquadra, policia local, ambulàncies, serveis mèdics i protecció civil.
El Pla d'emergències ha d'estar inclòs en el Pla de Seguretat del museu.
Ha de ser supervisat i aprovat pel Servei de Prevenció d'Incendis de l'Ajuntament corresponent o pel Servei de Protecció Civil de la Comunitat Autònoma, i ha de contenir totes les actuacions del personal del museu davant de qualsevol tipus d'emergència durant les 24 hores del dia i tots els dies de l'any.
Tot el personal ha de conèixer aquesta normativa, que ha de ser actualitzada contínuament, fet que implica hi hagi una persona responsable d'aquesta tasca.
Tots els membres dels equips dels Plans d'Emergència han de rebre formació anual al respecte.
Hi ha d'haver un exemplar i un joc complet de plànols del museu en un armari ignífug prop de la zona d'entrada per a ús exclusiu dels bombers.
Els responsables del museu han de disposar d'un altre exemplar, i se n'ha d'entregar un tercer al Parc de Bombers més proper al museu.
En aquest àmbit, destaquen les següents lleis d'aplicació:
La seguretat de l'edifici comprèn com a mínim les següents situacions de risc:
Té tres parts bàsiques a tenir en compte: el sistema de protecció, de detecció i d'extinció d'incendis.
Cal contractar una empresa especialitzada i autoritzada per la Comunitat Autònoma corresponent, que faci una anàlisi de riscos de l'edifici.
També és recomanable contractar o assegurar el manteniment de tots els dispositius de seguretat.
Seguretat contra els actes antisocials (robatoris i vandalisme)
La seva finalitat és evitar agressions contra les persones, els fons custodiats, l'edifici i el seu mobiliari.
En paral·lel a la seguretat contra incendis, pel sistema de detecció de robatoris i vandalisme també cal aplicar les tres pautes de protecció, detecció i eliminació de l'agressió.
La protecció s'aconsegueix amb:
Com més visibles siguin les mesures d'intrusió, més impacte dissuasiu tindrà.
És important detectar ràpidament aquest tipus d'amenaça amb el polsador d'emergència i l'activació de les alarmes amb connexió directa a una central d'alarmes d'intrusió per reduir-ne els possibles danys.
Més enllà, caldrà tenir molt present la normativa de protecció de dades de caràcter personal pel què fa referència a les visualitzacions i l'ús de les gravacions dels sistemes de videovigilància.
El pla d'emergències obligatori segons la Llei 38/1999, de 5 de novembre, d'Ordenació de l'Edificació (LOE) només fa referència al salvament de les persones (evacuació) i a l'extinció d'incendis.
No s'ocupa de les col·leccions del museu i, per aquest motiu, és necessari disposar d'un Pla de protecció de col·leccions davant emergències que contempli la salvaguarda dels fons, especialment els considerats més valuosos, en cas d'una situació de perill.
Aquest Pla ha d'estar sempre subordinat al Pla d'Emergències (doncs, en primer lloc, cal garantir la seguretat de les persones) i sotmès a l'autoritat de la persona responsable de la seguretat del museu.
El responsable d'elaborar el Pla de protecció de col·leccions és el propi equip del museu, i no el personal de seguretat, que en qualsevol cas, ha de col·laborar en la seva aplicació.
El Pla ha d'identificar quins són els béns mobles considerats de més valor patrimonial, aquells que, en cas d'emergència, interessa protegir especialment.
Ha de preveure la destinació temporal que tindran aquests béns en cas de ser necessari el seu rescat.
També cal que contempli un sistema de protecció específic per aquells altres béns de grans dimensions, pes o de difícil trasllat que no es puguin moure de la seva ubicació.
D'altra banda, tenint en compte que la major part dels fons patrimonials que custodien els museus es troba en les àrees de reserva, és important no descuidar la seguretat en relació a aquests espais, tant pel que fa a la seva construcció, com a l'ús i el manteniment.
Finalment, és necessari garantir la protecció i la conservació de tota la documentació del museu, tant de l'arxiu de béns patrimonials com la generada a partir de la gestió de la institució.
Això comporta alhora disposar de protocols de seguretat informàtica.
Font: Museu Nacional d'Art de Catalunya.
S'entén per seguretat informàtica el conjunt de mesures preventives, eines i condicions que garanteixen el correcte control i la seguretat en l'ús de mitjans electrònics de forma global (els sistemes operatius emprats, les xarxes de comunicacions, la documentació generada i les dades que conté, etc.).
L'objectiu és fer front a possibles amenaces informàtiques malicioses, ciberatacs o accidents.
En el cas dels museus, és especialment crític protegir tot allò que està relacionat amb la documentació de les col·leccions.
La Llei 11/2007, de 22 de juny, d'accés electrònic dels ciutadans als serveis públics va crear en el seu article 42 l'Esquema Nacional de Seguretat (ENS), que força a les administracions públiques i als ens que en depenen, a prendre mesures de prevenció i protecció dels seus sistemes d'informació.
En aquest sentit, pel que fa als museus de titularitat pública, els sistemes informàtics del museu estan gestionats i mantinguts per l'administració vinculada.
Per tant, cal assegurar que l'àrea TIC o el departament informàtic corresponent garanteixi que al museu s'apliquen les mateixes mesures de seguretat electrònica de caràcter general que s'apliquen a la resta de la institució.
Si aquest no fos el cas, és important disposar d'una empresa de manteniment informàtic amb obligacions contractuals que garanteixi la salvaguarda de la informació.